b'\n_START_ARTICLE_\nAfroalpin sone\n_START_PARAGRAPH_\nAfroalpin sone refererer prim\xc3\xa6rt til det spesielle \xc3\xb8kosystemet som eksisterer i de etiopiske h\xc3\xb8ylandene, nord\xc3\xb8st i Afrika. Det aller meste av denne sonen ligger i Etiopia, men en liten del av den strekker seg ogs\xc3\xa5 over grensen mot Somalia. Sekund\xc3\xa6rt brukes ogs\xc3\xa5 begrepet til \xc3\xa5 beskrive lignende soner i andre afrikanske fjellmassiver. _NEWLINE_Den afroalpine sonen strekker seg fra tregrensen p\xc3\xa5 cirka 3\xc2\xa0200\xc2\xa0moh og oppover. I mellom 3\xc2\xa0200\xc2\xa0 og 3\xc2\xa0500\xc2\xa0moh kalles imidlertid sonen gjerne sub-afroalpin, mens den over 3\xc2\xa0500\xc2\xa0moh kalles afroalpin. F\xc3\xb8rstnevnte er den mest n\xc3\xa6ringsrike.\n_START_SECTION_\nAfroalpint klima\n_START_PARAGRAPH_\nDen afroalpine sonen inneholder kjeder av fjell, med fjellsider, fjelldaler, fjellplat\xc3\xa5er og h\xc3\xb8ye fjelltopper der temperaturen gjerne ligger p\xc3\xa5 omkring 0\xc2\xb0 C \xc3\xa5ret rundt, av og til med et lite sn\xc3\xb8dekke som kan vare i et par dager. Det fuktige klimaet i de etiopiske h\xc3\xb8ylandet, som ogs\xc3\xa5 er det st\xc3\xb8rste afroalpine habitatet i hele Afrika, ligger imidlertid n\xc3\xa6r ekvator og er omgitt av t\xc3\xb8rre savanner og \xc3\xb8rkenomr\xc3\xa5der som sterkt p\xc3\xa5virker klimaet. Det f\xc3\xb8rer til at klimaet gjerne er mer skiftende i l\xc3\xb8pet av et d\xc3\xb8gn, enn gjennom \xc3\xa5ret som s\xc3\xa5dan.\n_START_SECTION_\nFjellene\n_START_PARAGRAPH_\nDe etiopiske h\xc3\xb8ylandene best\xc3\xa5r av et 1\xc2\xa0589\xc2\xa0000 haa stort vulkansk fjellmassiv som ligger i 3\xc2\xa0000\xc2\xa0m h\xc3\xb8yde eller mer over havet. Massivet deles i to enorme plat\xc3\xa5er av Riftdalen (fra nord\xc3\xb8st til s\xc3\xb8rvest), som har en gjennomsnittlig bredde p\xc3\xa5 cirka 80 km. Det s\xc3\xb8r\xc3\xb8stre plat\xc3\xa5et strekker seg over grensen til Somalia. De st\xc3\xb8rste fjellene ligger i Amhara-regionen (Gonder, Gojam, Wello og Shewa), Oromia-regionen (Bale og Arsi), Southern People\xc2\xb4s Nation National-regionen (Gamgofa og Sidamo), og i Tigray-regionen.\n_START_SECTION_\n\xc3\x98kosystemet\n_START_PARAGRAPH_\nI dette unike \xc3\xb8kosystemet, som har stort biologisk mangfold, lever det er rekke endemiske arter, som for eksempel etiopisk ulv, etiopisk fjellhare, kjemperotrotte og en rekke stedegne amfibier og plantevekster. Landskapet best\xc3\xa5r av fjellgrunn med et lavaholdig jordsmonn, som blir mer por\xc3\xb8s til h\xc3\xb8yere en kommer, som er bevokst av ulike gressorter, lyngtyper, moser og sm\xc3\xa5vokst krattskog. Mest humus akkumuleres der planteveksten er st\xc3\xb8rst, avhengig av fuktighet og temperatur. Vegetasjonen for\xc3\xb8vrig i den afroalpine sonen karakteriseres av vekster i slektene Dendrosenecio spp., Lobelia spp. og Helichrysum spp.\n_START_SECTION_\nOmr\xc3\xa5debeskyttelse\n_START_PARAGRAPH_\nMed unntak av Simien nasjonalpark (220\xc2\xa0km\xc2\xb2), etablert i Amhara-regionen i 1969, og Bale nasjonalpark (2\xc2\xa0200\xc2\xa0km\xc2\xb2), etablert i Oromia-regionen i 1971, er fjellene i Etiopia for det meste uten noen former for beskyttelse og konserveringstiltak.'